Cico Kranjčar: Eduardo odlazi u veliki Chelsea nakon Salzburga

Eduardo je doživio veliku čast, otići u veliki klub poput Chelseaja. Situacija je takva da odlazi, nek mu je sa srećom u velikom klubu, rekao je Cico Kranjčar

<p>Dinamo između "dva Salzburga" mora odraditi i utakmicu sa Splitom u petak na Maksimiru. <strong>Zlatko Kranjčar</strong> najavio je da će malo promiješati sastav kako bi odmorio neke igrače.</p><p>- Očekuje nas teška i neizvjesna utakmica, no svi smo svjesni kako moramo pobijediti <strong>Split</strong>. U kadar nam se vraćaju Machado i Pivarić, želim vidjeti koliko oni mogu te hoću li na njih moći računati u Austriji. Bit će određenih promjena u momčadi, odmarat ćemo neke igrače, ali mi moramo uhvatiti tri boda. Igrači s manjom minutažom moraju opravdati priliku koju dobiju - rekao je Cico, pa nastavio:</p><p>- Sigurno da ću odmoriti <strong>Roga, Fernandesa i Soudanija</strong>, pa čak i <strong>Kneževića</strong>. A na klupi će biti i <strong>Stojanović</strong>. Ove igrače želim ipak malo odmoriti i osvježiti prije dvoboja sa Salzburgom. No, ne brinem, ja sam ovoj momčadi još uvijek friški trener, tako da mi se igrači i dalje moraju dokazivati. Evo im prilike.</p><p><strong>Tko će onda zaigrati?</strong></p><p>- <strong>Šemper </strong>će biti na golu, <strong>Benković </strong>i <strong>Soldo </strong>na stoperskim pozicijama, <strong>Matel </strong>i <strong>Pivarić </strong>na bokovima. Sigurno ćemo provjeriti i u kakvom je stanju Karimi.</p><p><strong>Nema Schildenfelda?</strong></p><p>- On i dalje ima lakših problema s tetivama, tako da će preskočiti Split.</p><p><strong>Kako vam izgleda Šemper?</strong></p><p>- Šemper i Livaković su budućnost hrvatskog nogometa. A kako nam <strong>Eduardo </strong>odlazi poslije Salzburga moj je cilj da ta dva mlada golmana ne potrošim prebrzo, ponavljam oni su budućnost hrvatskog nogometa.</p><p><strong>Znači, Eduardo odlazi?</strong></p><p>- Mislim da da. Eduardo je doživio veliku čast, otići u veliki klub poput Chelseaja. Mi smo s njegovim dolaskom dobili sigurnost u momčadi, otkada sam ja u klubu on brani jako dobro. Čak impresivno. No, situacija je takva da odlazi, nek mu je sa srećom u velikom klubu.</p><p><strong>Hoće li biti dolazaka?</strong></p><p>- Hoće, nakon uzvratne utakmice s Genkom <strong>dolazi nam Fiolić</strong>. On je to svojim igrama svakako zavrijedio. Nećemo mu kako bi to moj prijatelj Tomica (Tomislav Ivković) priželjkivao podastrijeti crveni tepih, ali sam dao zeleno svjetlo za njegov dolazak. S njim ćemo puno dobiti, riječ je o kvalitetnom ljevaku, vrlo inteligentnom igraču. Vjerujem da ćemo se pojačati i jednim internacionalnim igračem, hoće li to biti <strong>Jantscher </strong>ili netko drugi vidjet ćemo.</p><p><strong>Domagoj Antolić nije u pravoj formi...</strong></p><p>- Sve je OK, imao je slab dan. No, Antolić svojim pristupom, profesionalnošću, pa i dosadašnjim igrama zaslužuje moje povjerenje. Žao mi je što mu je publika u utorak zviždala, ali to je nogomet. Publika je uvijek nezasitna. Evo, i meni je jednom 40.000 Dinamovih navijača zviždalo protiv Porta, pa sam u toj utakmici zabio dva gola. A već sam tada kao bio legenda kluba. Ma zviždali su mi i po dolasku u Rapidu, no onda sam pokazao da mogu biti 'taj'. I zabijati golove. Volio bih da Antolić vrati svoju stabilnost, pa se vrati u pravu formu - završio je Cico Kranjčar...</p>